નોટબંધી અને જીએસટીના પ્રભાવમાંથી ભારતીય અર્થવ્યવસ્થા હવે બહાર આવી રહી છે. વધુમાં ભારતીય અર્થવ્યવસ્થા માટે બુધવારે જાહેર થયેલા આંકડા મુજબ સારા સમાચાર આવ્યા છે. વર્ષ 2017ના છેલ્લા ત્રિમાસી એટલે કે ઓક્ટોબર-ડિસેમ્બરમાં જીડીપી 7.2 ટકા નોંધવામાં આવી છે. 2017ની બીજી ત્રિમાસિકમાં વિકાસ દર 6.5 ટકા નોંધવામાં આવ્યો હતો. જ્યારે પહેલી ત્રિમાસિકમાં 5.7 ટકા વિકાસ નોંધવામાં આવ્યો હતો. આ આંકડામાં સૌથી સારી વાત એ છે કે ઓક્ટોબર અને ડિસેમ્બરના જે ત્રિમાસિકના જીડીપીના આંકડા બહાર આવ્યા છે તેને ચીનને પણ પાછળ છોડી દીધું છે. આ મામલે ભારત ચીનથી પણ આગળ નીકળી ગયું છે. ચીનની જીડીપીની સ્પીડ આ દરમિયાન 6.8 ટકા રહી હતી. જ્યારે ભારત, નોટબંધી અને જીએસટી જેવા બે મોટા રિફોર્મ પછી 7.2નો વિકાસ દર મેળવવામાં સફળ રહ્યો હતો.